《用前韵寄德符》
宋代·邹浩

叩门无季心，尔来空缓急。若人作枯蓬，随风落遥隰。

袖书珠玉昏，匣剑蛟龙涩。雪花陵春阳，山寒拥扉入。

孤松初自高，短绠岂易汲。伊予不逢年，所向惊束湿。

分携忽岁迁，结念成骨立。萧萧清潩滨，冉冉白鸥集。

盟好何当寻，瓜时亦云及。东游傥未忘，芦边一渔笠。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。